b'\n_START_ARTICLE_\nKermet\n_START_PARAGRAPH_\nKermet (kratica od ker[amika] i met[al]) je slo\xc5\xbeeni (kompozitni) tehni\xc4\x8dki materijal, sastoji se od kerami\xc4\x8dke (oksidi aluminija, kroma, magnezija, silicija; karbidi titanija, volframa; molibdenov silikat) i metalne komponente (\xc5\xbeeljezo, kobalt, nikal, krom, molibden, volfram). Lijevanjem dijelova ili sinteriranjem njihove smjese u pra\xc5\xa1kastom obliku dobivaju se vrlo tvrdi i temperaturno otporni kermeti, koji se koriste kao tvrdi metali za alatno rezanje i u izradi elektri\xc4\x8dnih otpornika. Proizvode se i nano\xc5\xa1enjem slojeva jedne komponente na podlogu od druge, na primjer u izradi turbinskih lopatica, u zubarskoj tehnici i sli\xc4\x8dno.\n_START_SECTION_\nObja\xc5\xa1njenje\n_START_PARAGRAPH_\nKermeti su uglavnom kompozitni materijali sa\xc4\x8dinjeni iz kerami\xc4\x8dkih (ker) i metalnih (met) materijala. Idealni kermet ima optimalne osobine keramike, na primjer visoka temperaturna postojanost i tvrdo\xc4\x87a, a tako i osobine metala, na primjer sposobnost plasti\xc4\x8dnog deformiranja. Metal se koristi kao vezivo za oksid, borid, karbid, ili glinicu. U op\xc4\x87em slu\xc4\x8daju, metali koji se ovde upotrebljavaju su nikal, molibden i kobalt. U zavisnosti od vrste strukture materijala, kermeti mogu tako\xc4\x91er biti metalni matri\xc4\x8dni kompoziti, ali obi\xc4\x8dno sadr\xc5\xbee manje od 20% metala u obujmu. _NEWLINE_Kermeti se obi\xc4\x8dno koriste u proizvodnji otpornika (posebno potenciometara), kondenzatora, i drugih elektronskih dijelova koji rade na povi\xc5\xa1enim temperaturama. U izradi alata, volframov karbid WC se smatra kermetom, iako je njegova upotreba veoma ra\xc5\xa1irena, pa se smatra zasebnom klasom materijala (tvrdi metal). Kermeti se upotrebljavaju umesto WC kod pila i drugih tvrdo zalemljenih alata, zbog svojih izvanrednih osobina otpornosti prema tro\xc5\xa1enju i prema koroziji. TiCN, TiC, TiN i sli\xc4\x8dni materijali se mogu tvrdo zalemiti, ako se prethodno posebno pripreme, dok bru\xc5\xa1enje zahtijeva specijalne uvjete. _NEWLINE_Slo\xc5\xbeeniji materijali, poznati kao Kermet 2 ili Kermet II, se sve \xc4\x8de\xc5\xa1\xc4\x87e upotrebljavaju zbog du\xc5\xbeeg vijeka reznog alata. Neki tipovi kermeta \xc4\x87e nalaziti primjenu u svemirskoj tehnologiji, kao mehani\xc4\x8dki \xc5\xa1tit od udara mikro meteoroida velikih brzina i od orbitalnog otpada. Kermeti su kori\xc5\xa1teni u spajanju keramika\xe2\x80\x93metal (elektronske cijevi). Kerami\xc4\x8dke cijevi mogu da rade na vi\xc5\xa1im temperaturama od staklenih cijevi. Tako\xc4\x91er imaju ve\xc4\x87u \xc4\x8dvrsto\xc4\x87u i otpornost prema toplinskom \xc5\xa1oku. Danas nalaze primjenu u sun\xc4\x8devim toplovodnim sustavima. Koriste se i keramika\xe2\x80\x93metal zatvara\xc4\x8di kod gorivih \xc4\x87elija i kod drugih ure\xc4\x91aja koji pretvaraju kemijsku, nuklearnu ili termoionsku energiju u elektri\xc4\x8dnu energiju. Zatvara\xc4\x8di keramika\xe2\x80\x93metal se koriste i za izolaciju elektri\xc4\x8dnih dijelova kod turbinskih generatora koji rade u sredinama sa korozivnim parama teku\xc4\x87ih metala. Kermeti se koriste i u zubarskoj tehnici kao materijali za popunjavanje i proteze. Jedan poznati primjer kermeta je svje\xc4\x87ica za benzinske motore. Obi\xc4\x8dno je izolator u ovom slu\xc4\x8daju aluminijev oksid. Tako\xc4\x91er nalaze primjenu i kod automobilskih ko\xc4\x8dnica i spojki.'